Numele lui Tudose sters de pe pancarta PSD Braila

Victor Ponta a distribuit joi pe Facebook un articol din presa brăileană care relatează că numele lui Mihai Tudose este șters de pe panoul de la intrarea în sediul PSD din oraș, dupa ce fostul premier a demisionat din partid. Ponta a comentat că de rescrierea istoriei se ocupau comuniștii și fasciștii ”până au ajuns ei istorie”, subliniind că acum sunt ștersi din istoria PSD Ponta , Tudose, Grindeanu, etc., iar ”la toate sediile PSD istoria începe și se termină cu Liderul Suprem înconjurat de bufoni, metrese si fripturiști”.

”Comuniștii și fasciștii se ocupau cu rescrierea istoriei - până au ajuns ei istorie!

- acum sunt șterși din istoria PSD Ponta , Tudose, Grindeanu, Mocioalcă, Țuțuianu, Bănicioiu, Nechifor, Dobre, Podașcă, Huncă, Meirosu, Spânu, Petric

- au fost deja șterși Iliescu, Năstase, Zgonea - urmează imediat Firea, Negoiță șamd .

- la toate sediile PSD istoria începe și se termină cu Liderul Suprem înconjurat de bufoni, metrese și fripturisti

Pesediștii care acceptă această situație își merită soarta/ pentru social democrați există acum PRO România!”, a scris Ponta pe Facebook alături de un link la un articol din debrăila.

Debrăila.ro relatează cum o femeie acoperă cu carioca de culoare roșie numele lui Tudore de la intrarea în sediul Organizației Județene PSD Brăila, urcată pe o scară metalică.

Ulterior, pe pancartă au ramas doar numele senatorului Ion Rotaru și al deputatului Nicu Niță.

Fostul premier Mihai Tudose a anunțat marți că a demisionat din PSD pentru a se alătura partidului lui Victor Ponta, ProRomânia.



